Pia Kjærsgaard kan ikke forestille sig den radikale Marianne Jelved som ny formand for Folketinget, sådan som Naser Khader fra Ny Alliance har foreslået. - De er ikke engang et medlem af præsidiet, siger Kjærsgaard om De Radikale, som har mistet deres plads i Folketingets ledende organ efter valget. - Det er langt ude, siger Kjærsgaard. Imidlertid er der formelt ikke noget i vejen for at et flertal i Folketinget vælger Marianne Jelved, oplyser formandskontoret i Folketinget. Noget andet er, om det er politisk muligt. Den hidtidige formand for Folketinget, Chr. Mejdahl (V), genopstillede ikke til valget. Den hidtidige 3. næstformand Helge Adam Møller (K) har tidligere meldt sin interesse for posten og er fortsat kandidat, oplyser han. Han vil ikke sige andet, end at partierne bag Anders Fogh Rasmussen (V) skal drøfte sagen. /ritzau/

Opsummering:
Pia Kjærsgaard kalder det "langt ude" af Naser Khader at foreslå den radikale Marianne Jelved som formand for Folketinget. Formelt kan Jelved godt blive valgt.